JWD พุ่ง 5% โบรกฯชูเป้า 23 บ. เล็งกำไร Q3 โต 65% รับธุรกิจห้องเย็น-อาหาร รายได้ VNS หนุน
JWD วิ่ง 5% โบรกฯชูเป้า 23 บ. มองกำไรไตรมาส 3 โต 65% จากความแข็งแกร่งของธุรกิจห้องเย็น, ธุรกิจอาหาร, ธุรกิจ Barge, ธุรกิจ Self-storage และการรับรู้รายได้จาก VNS เต็มไตรมาสเป็นไตรมาสแรกหนุน
9 พ.ย. 2564

ผู้สื่อข่าวรายงานว่าวันนี้ (9 พ.ย. 2564) ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD  ณ เวลา 11:49 น. อยู่ที่ระดับ 15.70 บาท เพิ่มขึ้น 0.70 บาท หรือ 4.67% โดยทำจุดสูงสุดที่ 15.80 บาท และทำจุดต่ำสุดที่ 15.10 บาท ด้วยมูลค่าการซื้อขาย 161.95 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (9 พ.ย. 2564) โดยคาดกำไรปกติไตรมาส 3/2564 เพิ่มขึ้น 13% จากไตรมาสก่อน และเพิ่มขึ้น 65% จากงวดเดียวกันของปีก่อน ท่ามกลางการ Lockdown ทั้งในไทยและในหลายประเทศในเอเชีย ซึ่งกระทบธุรกิจที่เกี่ยวข้องกับยานยนต์และการขนส่งทางราง แต่ชดเชยได้จากความแข็งแกร่งของธุรกิจห้องเย็น, ธุรกิจอาหาร, ธุรกิจ Barge, ธุรกิจ Self-storage และการรับรู้รายได้จาก VNS เต็มไตรมาสเป็นไตรมาสแรก
สำหรับแนวโน้มไตรมาส 4/2564 คาดน่าจะเดินหน้าทำสถิติสูงสุดต่อ ทั้งนี้ทางฝ่ายวิจัยคงประมาณการกำไรสุทธิปี 2564 โตก้าวกระโดด 73% จากงวดเดียวกันของปีก่อน และเร่งตัวต่อตั้งแต่ปี 2565 จากการเก็บเกี่ยวธุรกิจที่ได้เข้าร่วมลงทุนหลายโครงการในปี 2564 แนะนำ “ซื้อ” ราคาเป้าหมาย 23 บาท